La vicepresidenta del govern espanyol, Carmen Calvo, ha emplaçat aquest dimarts el líder de Podem, Pablo Iglesias, a tornar a la negociació per a la confirmació d’un govern de coalició i li ha retret que amb la seva posició estigui “complicant” la investidura. La vicepresidenta ha negat –com va fer aquest dilluns Sánchez- que el PSOE estigui plantejant a Podem una presència “decorativa” a l’executiu, i ha fet públic que el PSOE va acceptar que “una persona per a ells molt important en el seu lideratge estigués en un rang important al govern”.  Calvo ha comparegut davant els mitjans de comunicació al pati del Congrés per fer una crida a la “tranquil·litat” i al “respecte” en les manifestacions públiques del PSOE i Podem sobre l’estat de les negociacions.  Malgrat la trencadissa que es va viure durant el debat de dilluns –amb un intercanvi de retrets entre el líder del PSOE, Pedro Sánchez, i el de Podem, Pablo Iglesias- Calvo ha insistit que l’acord és “el que està esperant Espanya”.  Segons la vicepresidenta, la proposta que el PSOE ha posat sobre la taula de Podem en les últimes hores no és “decorativa”, com diu Iglesias, sinó “respectuosa a l’altra part”. “No hi ha elements decoratius ni menors. Tot són polítiques necessàries”, ha assegurat. En aquest sentit ha afirmat que el PSOE segueix disposat “a parlar en la mesura que les dues parts tinguem la mateixa disposició” i ha recordat que a més de la investidura cal trobar una majoria estable per a la legislatura.  “Els socialistes estem preocupats perquè això és el que està esperant Espanya i ens sembla important que hi hagi estabilitat per poder fer la feina”, ha dit. Pel que fa a la seva oferta, ha explicat que aquest dilluns va trucar el secretari d’Acció Política de podem, Pablo Echenique, per rebre la resposta a l’última proposta “i la posició va ser tornar a començar des del principi de dos dies abans.  En aquesta proposta, segons Calvo, el PSOE acceptava que una persona de Podem tingués un rang important al govern. “S’està fent una oferta per fer política molt important” i “hem anat amb aquest ànim des del primer moment i hi estarem fins a l’últim minut que això sigui possible”.

Summary: Calvo demana a Podem que torni a la negociació i diu que el PSOE ja ha acceptat que ocupi una àrea “important” del govern


Els grups parlamentaris de Cs, PSC i CSQP han carregat contra el Govern després del dictamen unànime del Consell de Garanties Estatutàries (CGE) sobre la proposició de llei del Codi Tributari de Catalunya d'aprovació dels llibres primer, segon i tercer, relatius a l'administració tributària de la Generalitat, emès aquest divendres al migdia. En una roda de premsa des dels faristols del Parlament, el portaveu de CSQP, Joan Coscubiela, ha opinat que el dictamen "desautoritza" la llei i que, per tant, la "desconnexió unilateral és inviable". La portaveu del PSC, Alícia Romero, ha afegit que la norma "no podrà ser de desconnexió", i el portaveu de Cs, Carlos Carrizosa, ha titllat el dictamen de "nou 'zasca'" al president, Carles Puigdemont, i al vicepresident, Oriol Junqueras. El dictamen, que és consultiu i no vinculant, diu en les seves conclusions que l'article 111-4 del Codi Tributari vulnera l'article 9.3 de la Constitució, i que les disposicions addicionals sisena, setena i vuitena del llibre segon del Coti Tributari vulneren l'article 23.2 de la carta magna espanyola. A més, també apunta que la resta de preceptes examinats "no són contraris" ni a l'Estatut ni a la Constitució. Coscubiela ha apuntat que el CGE torna a dir al Govern i a la majoria que formen JxSí i la CUP que aquest "gegant mediàtic té els peus de fang".  El dirigent de CSQP ha insistit que, després del dictamen, Puigdemont hauria de "deixar de vendre fum" i plantejar-se "alguna cosa", com ara "reconduir la situació". Romero, per la seva banda, ha insistit que la llei del Codi Tributari podrà continuar el seu camí però en el marc de l'Estatut i no per la via que planteja el Govern per a "desconnectar unilateralment", i ha exigit a l'executiu que "escolti i miri millor els papers". El PSC ha anunciat que els propers dies farà esmenes subsegüents al dictamen perquè la proposició de llei sigui estatutari i constitucional. Finalment, Carrizosa ha conclòs que el Govern no respecta les lleis, i ha afirmat que les iniciatives de Puigdemont i Junqueras tenen poca serietat. "Quants avisos més necessita el Govern per rectificar el rumb o convocar eleccions?", ha reiterat el portaveu del principal partit de l'oposició.

Summary: CSQP diu que el dictamen del CGE sobre el Codi Tributari prova que "la desconnexió unilateral és inviable"


El líder del PSOE retreu a PP i CS el seu "silenci" davant les propostes d'Abascal  ACN Madrid.-El líder del PSOE, Pedro Sánchez, ha demanat aquest dijous des de Castelló el vot per al PSOE per "frenar el franquisme" de Vox. En un moment en que les enquestes situen la formació de Santiago Abascal en tercera posició, Sánchez ha afirmat que els socialistes són l'antídot a "l'Espanya del No-Do de fa 44 anys" a la que "no tornarem". Ha retret al PP i a Cs "callin" que mentre Abascal diu que cal suspendre les autonomies, il·legalitzar partits, il·legalitzar l'avortament, derogar la Llei de memòria històrica, la de violència de gènere i frivolitza amb la violència contra les dones. "Primer la ultradreta es va imposar ideològicament i ara se sorprenen que els devorin electoralment, que és el que està passant", ha dit.  Segons Sánchez, "el vot al PSOE és un vot útil per formar govern" i "valent" contra el franquisme i "els que ens volen fer retrocedir 44 anys". "Cal parar els peus a la dreta el pròxim diumenge", ha dit, i  "és el que hem fet durant aquests 15 mesos" de govern socialista. Sánchez també ha demanat un govern "fort" perquè al seu parer "l'independentisme, la dreta i l'ultradreta volen és un govern dèbil". El que "sorprèn", ha afegit, "és que també ho vulgui la pretesa esquerra".  En aquest marc, ha insistit que si els ciutadans estan cridats de nou a les urnes és "perquè no era veritat el que deia la dreta que teníem un pacte amb els independentistes, o amb el PP". "Nosaltres mai posarem abans a justícia social abans que la unitat d'Espanya ni la unitat d'Espanya abans que la justícia social", ha conclòs.  Sánchez també ha promès des de Castelló, davant la presència del president de la Generalitat valenciana, Ximo Puig, que el seu executiu "aprovarà un nou sistema de finançament que beneficiarà la Comunitat Valenciana".

Summary: Sánchez demana el vot pel PSOE per "frenar el franquisme" de Vox


El número 2 de JxCat i expresident de l'ANC, Jordi Sànchez, ha declarat durant hora i mitja davant del jutge del Suprem Pablo Llarena. El jutge li ha notificat formalment que el processa per rebel·lió i, a preguntes del seu lletrat, ha pogut defensar per què no accepta els fets pels quals el jutge el vol portar a judici. Sànchez ha comparegut davant el Suprem just quan es compleixen sis mesos del seu empresonament per ordre de la magistrada de l'Audiència Nacional Carmen Lamela, juntament amb el president d'Òmnium Cultural, Jordi Cuixart. Les declaracions indagatòries fixades per a aquest dilluns al Suprem acaben, precisament, amb la compareixença de Cuixart, que té previst llegir un escrit en defensa de l'autodeterminació i per denunciar vulneració de drets fonamentals. El primer en declarar ha estat Oriol Junqueras, que ha assegurat que no es van gastar diners públics en l'1-O i ha defensat que convocar un referèndum no és delicte.  Fonts presents a la declaració han apuntat que Sànchez ha reconegut que, com a president de l'ANC, mantenia contactes amb el Govern i, especialment, amb el conseller d'Interior, Jordi Cuixart.

Summary: Sànchez declara durant més d'una hora davant Llarena


La germana de l'expresident de la Generalitat, Carles Puigdemont, ha negat haver participat en cap reunió amb els CDR detinguts per fer d'enllaç entre Puigdemont i el president Quim Torra, tal i com constaria en les interlocutòries que van enviar a presó els set detinguts la setmana passada, segons ha publicat la Ser. "És materialment impossible que jo hagi participat en aquella reunió per raons familiars, perfectament acreditades i documentades", ha apuntat en un comunicat Anna Puigdemont, fent referència a una suposada trobada el 15 de setembre del 2018 amb els detinguts. Aquesta reunió hauria servit per entregar documentació sensible i establir comunicacions segures entre Puigdemont i Torra. La germana de l'expresident nega, en canvi, haver fet mai d'enllaç entre ells. També ha constatat una campanya de "criminalització" per convèncer les autoritats belgues perquè entreguin el seu germà.  Anna Puigdemont, que assegura que es reserva exercir les accions civils o penals que consideri oportunes, ha lamentat les "diverses i interessades filtracions" que s'han produït assegurant que ella va participar en una trobada amb alguns dels detinguts de l'operació Judes. Després de recordar que no mai ha estat una persona pública, ha assegurat que no ha tingut, ni té, ni tindrà mai "cap tipus de relació amb actes violents de cap classe, ni amb les persones que els perpetrin".   "Aquesta campanya de criminalització i desprestigi té com a objectiu final intentar perjudicar el meu germà per, d’aquesta manera, tractar de convèncer les autoritats belgues perquè l’entreguin", ha conclòs. En aquest sentit, ha assegurat que la seva és una família "profundament convençuda del dret" a lluitar per la independència de Catalunya, però també ha afegit que "aquest anhel i lluita" sempre s'ha plantejat "des del més absolut compromís amb les vies democràtiques, cíviques i pacífiques".

Summary: La germana de Puigdemont nega haver participat en cap reunió amb els CDR detinguts per fer d'enllaç amb Torra


Els Mossos d'Esquadra van detenir el dia 28 de juny dos homes, de 34 i 32 anys, ambdós veïns de Balaguer, com a presumptes autors d'un delicte de robatori amb força a l'interior de vehicle. Poc després de quedar en llibertat, el detingut de 34 anys va tornar a ser detingut en aquesta ocasió com a presumpte autor de dos robatoris amb força. En concret, en dues torres de la partida Horta d'Amunt de la capital de la Noguera, en una de les quals els lladres no van aconseguir entrar. L'home, amb nombrosos antecedents, va passar dilluns a disposició del jutjar d'instrucció en funcions de guàrdia de Balaguer, que va decretar el seu ingrés a presó. El primer fet va tenir lloc cap a les cinc de la matinada de dissabte a diumenge. Una patrulla dels Mossos va detectar la presència de dues persones, conegudes policialment, mirant l'interior dels vehicles en una zona d'aparcament de l'hospital del carrer Gregori Gallego de Balaguer. En arribar una segona patrulla, va sorprendre just quan forçaven un dels vehicles amb unes tisores de metall. Tot i intentar fugir corrent van ser detinguts per la temptativa de robatori.    Un cop finalitzades les diligències, diumenge al matí van passar tots dos a disposició judicial al jutjat de Balaguer. L'autoritat judicial va decretar la seva llibertat amb càrrecs. A dos quarts de vuit de la tarda, els Mossos van rebre una trucada informant d'un robatori en una torre rural de la partida Horta d'Amunt de Balaguer. Mentre els agents s'hi adreçaven també van rebre un segon avís d'una altra torre propera a la primera.   En una de les torres els lladres no van poder-hi entrar i, a l'altra van sostreure, entre altres objectes, dues escopetes, segons va explicar el propietari. Seguidament, els agents van observar un vehicle estacionat, en un camí proper de la torre, ocupat per tres persones. En apropar-s'hi un dels ocupants va sortir corrents amagant-se en un camp de conreu. Els mossos van veure que era l'home detingut aquell matí. Van identificar les altres dues persones, les quals van manifestar que havien pujat a recollir-lo i que no tenien res a veure amb cap robatori.   Als pocs minuts va retornar al lloc el fugitiu i la policia va localitzar els objectes que havia sostret i amagat al camp de conreu: dues escopetes, un martell, guants, una lot i un cartutx. Davant les evidències els agents el van detenir com a presumpte autor d'un delicte de robatori amb força.   Els Mossos mantenen la investigació continua oberta i no es descarta que el detingut estigui implicat en altres fets delictius

Summary: Ingressa a presó després de ser detingut per robatoris a Balaguer en dues ocasions el mateix dia


El Consell d'Administració de la societat estatal Aguas de las Cuencas de España (Acuaes) del Ministeri d'Agricultura i Pesca, Alimentació i Medi ambient ha autoritzat la licitació, per 2.380.716 euros, del contracte per a l'explotació del canal Segarra-Garrigues. L'objecte del contracte és garantir les operacions necessàries per permetre el subministrament dels volums d'aigua demandats en els punts de captació que corresponguin així com del manteniment i conservació dels equips industrials i els elements que ho integren. Com a novetat respecte al contracte fins ara vigent, s'han incorporat els treballs de manteniment, conservació i explotació de la presa de l'Albagés. El contracte té una durada inicial de dos anys, amb dues possibles pròrrogues d'un any cadascuna. Amb una capacitat de transport màxima de 35 m3/s, l'objectiu principal del Segarra-Garrigues passa per la transformació en regadiu i la millora de les dotacions de reg d'unes 69.000 hectàrees situades a les comarques de la Noguera, la Segarra, el Pla d'Urgell, l'Urgell, les Garrigues i el Segrià, dedicades principalment als cultius de cereal, oliveres, ametllers i fruiters, entre altres. A més del canal principal, amb una llargada de 82,4 quilòmetres, que ha requerit fins ara d'una inversió estatal de 439,3 milions d'euros, Acuaes ha construït també la presa de l'Albagés (Garrigues), les obres de la qual van finalitzar el juny passat, així com les obres d'impulsió i connexió del canal amb la presa de Rialb. La construcció de la xarxa secundària i terciària, per portar l'aigua fins a les finques, va a càrrec de la Generalitat, a través de la firma Aigües del Segarra-Garrigues (ASG).  Així mateix, el Ministeri d'Agricultura informa que està previst que la societat estatal executi també el projecte d'obres complementàries i d'acabats de la presa de l'Albagés, treballa que inclouran, entre altres actuacions, la implantació del pla d'Emergència i l'inici de l'ompliment de l'embassament. Amb una superfície de reg actualment en servei de 8.000 hectàrees, el canal Segarra-Garrigues ha subministrat prop de 23,5 hm3 d'aigua durant la campanya de reg del 2017.

Summary: El Ministeri d'Agricultura licita per 2,4 MEUR l'explotació del canal Segarra-Garrigues


L'operació, anunciada al desembre, ja ha obtingut l'autorització pertinent i generarà una plusvàlua de 138 MEUR a l'entitat catalana ACN Barcelona.-Banc Sabadell ha tancat la venda del 80% de Solvia a Holding Spain, del grup Intrum AB, per 241 milions d'euros un cop obtingudes les pertinents autoritzacions, segons ha informat aquest dimecres l'entitat a la Comissió Nacional del Mercat de Valors. L'operació es va anunciar a finals de l'any passat i quedava pendent el vistiplau de les autoritats. Els 241 milions d'euros es corresponen amb el valor de la totalitat del capital social de Solvia, de 300 milions d'euros, i es podria incrementar en un import màxim de 40 milions si es compleixen les condicions previstes relacionades amb l'evolució de determinades línies de negoci de Solvia, segons precisa l'entitat. L'operació ha generat una plusvàlua de 138 milions d'euros. A través de l'acord, Intrum ha adquirit el 80% mentre que el 20% restant el seguirà mantenint el Banc Sabadell.. Un cop concretada l'operació, el director general d'Intrum per a Ibèria i Llatinoamèrica, ha destacat que "hem ampliat el perímetre de la nostra relació comercial amb Banc Sabadell, aprofundint i enfortint la col·laboració entre ambdues companyies". "Solvia serà una contribució molt positiva a llarg termini per al nostre negoci a Espanya", ha afegit. A la cartera de Solvia, hi ha hipoteques residencials, préstecs corporatius i per a petites i mitjanes empreses, immobles comercials, crèdits garantits i no garantits i carteres de béns immobles. En total, la companyia disposa de 700 treballadors.

Summary: Banc Sabadell tanca la venda del 80% de Solvia a Intrum per 241 MEUR


Un home de 65 anys ha mort aquest dissabte al migdia en estimbar-se amb el tractor i bolcar en un camí rural de Sant Feliu de Buixalleu (la Selva). Segons el Sistema d'Emergències Mèdiques (SEM), l'avís del sinistre s'ha rebut a les 12.46 hores i fins al lloc s'hi ha desplaçat un helicòpter medicalitzat i una ambulància. Amb tot, els serveis d'emergències no han pogut fer res per salvar-li la vida de l'home, que ha quedat atrapat sota el vehicle. En aquest accident també hi han treballat efectius de la Policia Local i dels Mossos d'Esquadra.

Summary: Mor un home de 65 anys en bolcar amb el tractor a Sant Feliu de Buixalleu


Una desena de carreteres continuen tallades per la vaga general d'aquest dijous. La C-17 està tallada a l'altura de Parets del Vallès en sentit nord, mentre que la circulació per la N-260 a la Seu d'Urgell s'ha restablert. L'AP-7 i la N-II a Medinyà s'han obert al trànsit, així com la C-17 a Gurb, en què ja es pot circular per un carril en cada direcció però acumula retencions en tots dos sentits.  Els manifestants a Mataró han tallat, al migdia, l'N-II. Pel que fa a la resta de vies que continuen afectades són la C-17 a Parets del Vallès, la C-16 a Berga, la C-35 a Santa Maria de Palautordera, la N-II a Sant Julià de Ramis, la C-66 a Torrent, la N-152a a Puigcerdà, la C-233 a les Borges Blanques, la N-260 a Lles i la C-242 a la Granadella.

Summary: Tallen la C-17 a Parets del Vallès en sentit nord i es reobre la circulació a la N-260 a la Seu d'Urgell


El president de la Generalitat, Quim Torra, ha comparegut al Parlament per explicar la resposta institucional a la sentència de l'1-O. A la part final del seu discurs, de mitja hora de duració, Torra ha proposat "acabar la legislatura exercint el dret a l'autodeterminació i validant la independència". És, segons el president, la millor manera que les institucions i la ciutadania pugui expressar el seu desig sobre el futur de Catalunya després de les condemnes del Tribunal Suprem. Torra, a més, ha confiat que l'Acord Nacional per l'Autodeterminació, l'Amnistia i els Drets Civils i Polítics que el Parlament va aprovar constituir serà qui "fixarà les bases per concretar les vies per exercir l'autodeterminació" en aquesta mateixa legislatura.

Summary: Torra vol "exercir l'autodeterminació" i "validar la independència" aquesta legislatura com a resposta a la sentència


L'aeroport del Prat comença a patir a partir d'aquest dissabte al migdia els primers retards tant en les sortides com les arribades d'avions a causa de la intensa pluja que hi ha sobre la zona. A més, la vaga de personal de terra d'Ibèria fa que els treballadors que fan els serveis mínims, considerats "abusius" pel sindicat  UGT, estiguin complint estrictament el seu horari, funcions i procediments, cosa que pot provocar que la feina, sobretot de 'handling' i revisió de les cabines dels avions, es faci més lentament. Per això, es preveu que els retards es vagin acumulant i siguin importants a partir de la tarda i el vespre.

Summary: Primers retards al Prat per la pluja i la vaga de zel dels serveis mínims d'Ibèria


Els Amics dels Museus Dalí, amb la col·laboració de l’Ajuntament de Cadaqués, han programat tres activitats diferents de cara al proper mes d’agost: un concert, la instal·lació d’un monòlit i una xerrada amb Pedro Madueño. Tot per recordar la figura d’Antoni Pitxot en el primer aniversari del seu traspàs. El pintor, exdirector del Teatre-Museu Dalí i vell amic del geni surrealista va defallir el passat 12 de juny del 2015 a l’edat de 81 anys, coincidint amb la inauguració a Cadaqués d’una exposició que recollia l’estreta relació que va haver-hi entre ell i Dalí. Les activitats s’han organitzat amb el vist-i-plau de la família de l’artista que ha acabat de perfilar el programa del concert, un espectacle que comptarà amb peces relacionades amb la història familiar musical dels Pitxot. “Esperem que siguin actes emotius”, ha detallat el president dels Amics dels Museus Dalí, Carles Ayats.  El passat 12 de juny del 2015, Antoni Pitxot va morir de forma sobtada. El 10 de març d’aquell mateix any, el ple de l’Ajuntament de Cadaqués va aprovar nomenar-lo Fill Predilecte de la vila per la seva forta implicació i de la seva família al municipi, on hi tenen residència.  Un any després del seu traspàs, els Amics dels Museus Dalí i el consistori de Cadaqués han impulsat un conjunt d’activitats artístiques diferents per recordar-lo. La primera es portarà a terme el proper dimecres 3 d’agost a les set de la tarda a la platja de Portlligat, davant la casa de Dalí. Es tracta d’un concert especial que comptarà amb peces del mític Trio Pitxot – rememorant així la nissaga familiar musical dels Pitxot que interpretaran diverses peces emblemàtiques. Posteriorment, també s’interpretaran un seguit de cançons de la mà d’un violoncel i un piano. Peces que agradaven a Pitxot o que la família han escollit per les seves vinculacions i records amb l’artista tals com ‘Élégie’ o ‘Après un rêve’ de Gabriel Fauré, ‘Vocalise’ de Rachmaninov o un dels temes de la banda sonora de ‘Memorias de una Geisha’, creat per John Williams.  També es podran escoltar diverses cançons especialment dedicades a Pitxot. El pare de l’artista havia actuat i tocat amb Pau Casals, per aquest motiu el concert finalitzarà amb ‘El cant dels Ocells’. “Es tracta de peces que estan vinculades amb la història familiar d’Antoni Pitxot i com la nissaga familiar sempre ha estat relacionada amb el món de la música”, ha detallat el president de l’entitat, Carles Ayats.  El segon acte previst es realitzarà el dissabte 6 d’agost a dos quarts de vuit del vespre a l’accés a la platja de Sa Conca, prop de la casa on vivia Pitxot, on s’inaugurarà un monòlit en homenatge al famós artista. Està previst que l’obra s’instal·li aquella mateixa setmana, el dia 4 d’agost a les nou del matí. “Així la gent el podrà veure quan passegi, estarà al camí que portava a casa seva. Potser la gent quan passi per aquí recordarà qui era Pitxot i la relació que va tenir amb Salvador Dalí”, ha detallat el president dels Amics dels Museus Dalí. El mateix dissabte 6 d’agost, a dos quarts de nou del vespre, es portarà a terme la conferència a càrrec de Pedro Madueño, fotògraf i íntim amic de Pitxot durant 30 anys, al Teatre Art Joia. “Esperem que siguin uns actes emotius, que abastin al màxim nombre de gent possible. Comptem amb el vistiplau de la família, la filla de Pitxot és membre de la junta dels Amics dels Museus Dalí i ha estat la principal còmplice per escollir les cançons o dissenyar el monòlit”, ha explicat Ayats. En definitiva, una commemoració per recordar Pitxot en el primer aniversari de la seva mort i mentre encara no s’ha acabat de resoldre si algun carrer de Cadaqués o Figueres podrà portar el seu nom. “Els Amics dels Museus Dalí ho hem demanat però les coses d’urbanisme van més lentes del que tots voldríem”, ha lamentat el president de l’associació cultural. “Amb aquests actes volíem fer un homenatge públic, la seva desaparició va ser molt ràpida i ens va deixar a tots sobtats. Un any després volíem recuperar aquest personatge que ha estat clau i que serà clau per entendre la figura de Dalí i que, a més era un bon amic dels Amics dels Museus Dalí”, ha conclòs Ayats.

Summary: Un concert, un monòlit i una xerrada en record d’Antoni Pitxot en el primer aniversari de la seva mort


L'Ajuntament de Figueres i el Festival Acústica han signat un conveni de tres anys per "blindar" el certamen i garantir que es continuï celebrant a la ciutat. L'acord, que estableix una aportació anual de 240.000 euros, és fruit del Pla Estratègic aprovar recentment pel consistori i que estableix quines han de ser les apostes culturals i les subvencions que se'ls atorgaran a tres anys vista. El document posa punt i final a la incertesa que generava la possibilitat que es convoqués un concurs públic per definir quins festivals s'havien de programar i també en beneficiarà d'altres, com el Festival Còmic o l'Agitart. També dona "estabilitat" al promotor, Xavi Pascual, per fer les contractacions dels artistes i programar un dels establiments més destacats del panorama musical del país. També un dels més "rendibles" de Figueres. I és que, segons l'estudi realitzat en el marc de la darrera edició, va generar un impacte econòmic de 2,3 MEUR, 1,6 dels quals van repercutir directament a la ciutat. El festival, que també inclou l'Acustiqueta per a nens, va reunir 100.000 espectadors l'any passat. Enguany, se celebrarà del 30 d'agost al 2 de setembre. L'Acústica es quedarà a Figueres. Almenys durant els propers tres anys. Així ho estableix el conveni que l'Ajuntament i el promotor del festival han signat aquest divendres al matí i que contempla una aportació anual de 240.000 euros. El certamen, que se celebrarà del 30 d'agost al 2 de setembre, va aplegar l'any passat 100.000 espectadors i va generar un impacte econòmic de 2,3 MEUR d'euros, dels quals 1,6 van repercutir directament a la ciutat, principalment als sectors de la restauració i l'hostaleria. Els assistents van gastar 32 euros de mitjana i es van generar 43 llocs de feina directes. L'estudi econòmic també calcula que per a cada euro invertit de les arques públiques, se'n retornen 9,22.  Unes dades que, segons l'alcaldessa, Marta Felip, el situen com l'esdeveniment "més rendible" de la ciutat des del punt de vista de les subvencions culturals que aporten.  L'acord rubricat avui posa punt i final a les incerteses generades en la darrera edició, que es va haver de tancar per un any vista i que va obligar a fer contractacions de darrera hora. L'Ajuntament preveia convocar un concurs públic per complir amb les exigències legals però, finalment, el passat mes de novembre el ple va aprovar el Pla Estratègic de Subvencions que estableix aquells esdeveniment que són clau per a la ciutat i quins ajuts han de tenir.  El document també beneficiarà altres espectacles com el Festival Còmic o l'Agitart, amb els quals també es preveu signar convenis. Felip ha dit que van decidir aturar el procés per fer una cosa "amb sentit". La fórmula és similar a la que té l'Ajuntament de Girona i el promotor del certamen, Xavi Pascual, ha assegurat que això dona "garanties" als programadors.  Pascual ha explicat també que arran de la situació viscuda havien ideat un "pla B" (que no ha desvetllat) però que sempre van treballar amb la idea de mantenir el festival a la ciutat. "El vam crear pensant en Figueres",  ha dit. La nova tessitura, ha afegit, els permetrà gaudir de més "estabilitat" a l'hora de signar contractes amb els artistes i, fins i tot, aconseguir "preus més raonables".  De fet, ha dit que ja tenen sobre la taula els primers noms tot i que, de moment, no els ha fet públics. També treballen amb la idea de mantenir el tercer espai obert l'any passat a la Plaça de la Palmera amb l'objectiu d'esponjar el públic assistent i evitar aglomeracions tenint en compte que la majoria de concerts al carrer són gratuïts.  Un festival "estratègic" Felip ha insistit que l'Acústica (i l'Acustiqueta) són ja un referent no només a Figueres sinó també arreu de Catalunya en la seva categoria. De fet, segons ha dit Pascual, l'Anuari de la Música els posiciona com el tercer festival de Catalunya més important pel què fa al poder de convocatòria. A hores d'ara, només el superen en el rànquing el Primavera Sound i el Sónar. A més, és el segon festival del país amb l'aposta més alta per artistes emergents i ocupa la mateixa posició en l'apartat de certàmens que més artistes catalans programen. Unes dades, ha insistit, que avalen que la Generalitat l'hagi escollit com a "Festival Estratègic" del seu gènere.

Summary: Figueres tanca un conveni de tres anys amb l'Acústica per garantir la continuïtat del festival a la ciutat


El vicepresident primer del Parlament de Catalunya, Josep Costa, s'ha reunit aquest dimarts amb diversos diputats del parlament britànic per traslladar-los la "preocupació per la repressió i pels dèficits democràtics" a l'estat espanyol. Ha estat en el marc d'una trobada durant la qual s'han analitzat la situació política a Catalunya i la situació dels polítics independentistes presos i exiliats. Costa també s'ha reunit amb el vicepresident del parlament britànic, Lindsay Hoyle, en el marc d'una visita a la cambra convidat per l'intergrup parlamentari sobre Catalunya (The All-Party Parliamentary Group on Catalonia). Costa ha considerat que la sentència "ja està escrita" i que l'estat espanyol "impedeix" el lliure exercici de càrrec dels presos i el seu dret de representació política. "Ens estan perseguint amb un relat fals de violència i estan coartant els drets dels votants que els han escollit com a representants parlamentaris", ha sentenciat el vicepresident de la cambra catalana. Des de Junts per Catalunya s'afirma en un comunicat que els diputats britànics han manifestat "interès envers el cas català" i "sensibilitat" per les reivindicacions sobre el dret d'autodeterminació. La formació assegura que els polítics anglesos també han mostrat "la voluntat" de viatjar a Madrid per seguir en persona els judicis.

Summary: Josep Costa trasllada al parlament britànic la "preocupació per la repressió i pels dèficits democràtics" a Espanya


El PSOE ha presentat una esmena en la reunió de la ponència del Senat que tramita el 155 i ha demanat que l'article es tramiti i s'aprovi a la cambra alta però que no s'apliquin les mesures si el president de la Generalitat convoca eleccions autonòmiques anticipades i ajustades a la Llei Orgànica de Règim Electoral General (LOREG). La ponència s'ha de tornar a reunir a primera hora de la tarda, a l'espera dels esdeveniments que vagin passant al llarg del dia, i l'esmena es podria votar a la comissió per veure si s'incorpora al dictamen definitiu que surti del Senat. Des del PP han deixat clar que la tramitació del 155 al Senat no s'aturarà per una convocatòria electoral i asseguren que és el govern espanyol que, un cop acabi el tràmit del Senat, té la potestat de "graduar" les mesures segons els esdeveniments que vagin succeint.  De moment, la ponència ha tombat les al·legacions de la Generalitat i el PP, PSOE i UPN han donat suport al primer informe que ha fet el Senat que, en essència, recull les mateixes mesures aprovades pel Consell de Ministres amb algunes incorporacions "de caràcter formal" del grup del PP que no modifiquen el contingut general.

Summary: El PSOE presenta una esmena perquè el 155 s'aprovi al Senat però no entri en vigor si hi ha eleccions


La vicepresidenta de la Generalitat Valenciana Mónica Oltra s’ha mostrat aquest dilluns preocupada per la possibilitat que les inversions anunciades pel president espanyol Mariano Rajoy de 4.200 milions en infraestructures a Catalunya fins el 2020 puguin minvar les inversions al País Valencià. Preguntada sobre aquesta possibilitat durant una entrevista a Ràdio Nacional d’Espanya (RNE), Oltra ha manifestat que “no és possible que al que munti un ciri més gran li tapin la boca amb inversions” i, en canvi, “els governs que estem des de la responsabilitat, el rigor i els números defensant els territoris i les persones que hi viuen, se’ns ignori directament”. Davant això i preguntada sobre si la Generalitat Valenciana té temptacions d’elevar el to de la reivindicació, Oltra ha avisat que els empresaris i la societat civil plantegen realitzar una sèrie de mobilitzacions “més contundents” perquè “és obvi que el govern espanyol només atén aquells que fan més soroll”.  La vicepresident ha insistit d’aquesta manera en les declaracions efectuades divendres on es qüestionava si és el País Valencià “ha de muntar el ciri mundial” per rebre les inversions adequades. “Aquí hi ha cinc milions d’espanyols que tenen dret a les inversions que mai en democràcia han arribat al nivell poblacional que tenim, un 11%,” ha dit Oltra, que ha reiterat la idea que “Espanya es trenca des dels pressupostos generals de l’Estat i no des de la perifèria sinó quan sistemàticament es maltracta un territori. En el cas del valencià és insuportable i se’ns esgota la paciència”.  “En països civilitzats s’acaba posant una urna sobre la taula”  Sobre el referèndum a Catalunya, Mónica Oltra ha dit que el seu partit, Compromís, sempre s’ha mostrat partidari d’abordar des del diàleg un procés que compta amb el suport de milers de ciutadans. Oltra ha afegit que el govern espanyol ha paralitzat aquest diàleg i ha provocat “una retroalimentació de l’enconament i la distància”. La vicepresidenta valenciana ha indicat que aquest processos “en països civilitzats i avançats després del diàleg acaben posant una urna a sobre de la taula, de manera pactada, perquè sinó entrem en una via morta que no interessa ningú”. Oltra ha afegit que “potser s’hagués amb aquest tema fa temps si s’hagués posat una urna o si s’haguessin segut a parlar i no s’hagués modificat l’estatut aprovat per ampla majoria del Parlament, el Congrés i ratificat en referèndum”.

Summary: Mónica Oltra: “No pot ser que al que munti el ciri més gran li tapin la boca amb inversions”


Una avaria d'Orange part de Figueres sense fibra òptica. La incidència, que també afecta els abonats de Jazztel que forma part de la mateixa empresa, es va detectar aquest dilluns i a hores d'ara encara no s'ha solucionat. La companyia informa a través del seu servei d'atenció al client que està treballant per resoldre-ho el més aviat possible i que comunicarà quan torni a funcionar amb normalitat. Moltes dels afectats han informat dels problemes que estan patint a través de les xarxes socials.

Summary: Una avaria d'Orange deixa part de Figueres sense fibra òptica des de dilluns


Ecologistes en Acció i Mollet pel Futur han demanat que la Fiscalia investigui el "delicte sobre el medi ambient" de l'incendi de Montornès del Vallès. Ecologistes en Acció ha recordat que "ja fa anys" va alertar del "perill" de la planta de tractament de residus perillosos que ha cremat, i ha subratllat que "conjuntament amb altres empreses químiques" de la conca del Besòs conformen "focus d'emissió de contaminació atmosfèrica", concretament de "compostos orgànics volàtils". L'entitat també recorda que un informe de la UPC i un altre de l'Institut Català d'Oncologia demostraven que diversos d'aquests compostos "superaven els llindars" establerts per la llei i tenien efectes "greus" per a la salut de les persones. L'oenagé ha recordat que l'octubre passat es va informar que tres empreses de Montornès havien estat "expedientades", però ha lamentat que, tot i això, "les diverses administracions no van prendre les mesures suficients". També ha considerat que l'incendi d'aquest dimecres "molt probablement es podia haver evitat" i ha advertit que el succés ha comportat l'emissió de "quantitats ingents de contaminants nocius per a la salut" i un abocament sobre l'aigua del riu Besòs "amb greus afectacions" sobre la biodiversitat "que tants anys d'esforços i costos econòmics han comportat". És per això que Ecologistes en Acció i Mollet pel Futur consideren que els efectes de l'incendi sobre la salut de les persones i sobre la biodiversitat del Besòs han estat "molt greus" i han exigit a les administracions competents que "prenguin les mesures necessàries" per "recuperar" el bon estat atmosfèric i la qualitat del riu. Protocols fallits De la seva banda, el sindicat CCOO ha considerat que l'incendi a l'empresa Derpin –que ha obligat a evacuar 119 empreses i confinar el veïnat dels municipis propers- constata que els protocols i plans de seguretat de la planta "han fallat", cosa que, al seu parer, ha provocat que l'activitat productiva de la zona "s'hagi vist afectada" i "s'hagi posat en risc també a la ciutadania". El sindicat ha demanat a la Generalitat i les administracions implicades una mesa de seguiment per "aclarir" les causes de l'incendi i garantir que els treballadors de la zona "no es vegin perjudicats per aquest greu accident".

Summary: Ecologistes en Acció demana que la Fiscalia investigui el "delicte sobre el medi ambient" de l'incendi de Montornès


Els Mossos d'Esquadra han detingut aquest dimecres cinc persones relacionades amb un sector radical de l'afició del RCD Espanyol per haver agredit un altre aficionat del mateix club durant la Feria de Abril d'aquest any a Barcelona. Els detinguts tenen entre 21 i 26 anys. Tres d'ells són veïns de Barcelona i els altres dos de l'Hospitalet de Llobregat i Cerdanyola del Vallès. Set persones més del mateix col·lectiu han estat denunciades per aquests fets, una de les quals és menor d'edat. La investigació continua oberta perquè encara hi ha diversos autors de l'agressió pendents d'identificar.   Els fets investigats es remunten a l'1 de maig quan la víctima estava amb uns amics prenent una consumició en una caseta de la fira i van aparèixer una vintena de joves relacionats amb un sector de l'afició radical del RCD Espanyol, que s'autoanomena grup RCDE Firm. Després d'una breu discussió li van clavar una pallissa fent-lo caure al terra mentre continuaven donant-li cops de puny i puntades de peu. La víctima no va poder fer res més que intentar protegir-se fins que, finalment, va quedar inconscient. Només la intervenció d'alguns clients del local va aconseguir aturar els agressors.   Com a conseqüència de l'agressió, la víctima va patir un traumatisme cranioencefàlic i lesions diverses a la cara, a les cames i a un peu.   La investigació, que s'ha dut a terme de la mà del jutjat d'instrucció número 26 de Barcelona i de la Fiscalia Provincial d'Odi i Discriminació, ha servit per identificar també set persones acusades d'un delicte de lesions amb els agreujants d'abús de superioritat i de motivació ideològica.   Els detinguts passen aquest dijous a disposició judicial. La investigació continua oberta perquè encara hi ha diversos autors de l'agressió pendents d'identificar.

Summary: Detinguts cinc seguidors de l'Espanyol per apallissar un altre aficionat del mateix club durant la Feria de Abril


Un consorci català liderat per l'Institut Guttmann ha introduït noves tecnologies com la intel·ligència artificial, el vídeo interactiu o la neuromodulació en tractaments de rehabilitació i estimulació cognitiva de pacients amb dany cerebral. El projecte Innobrain s'emmarca en la Comunitat RIS3CAT Nexthealth, impulsada per ACCIÓ i coordinada per Biocat, i té un pressupost d'1,16 milions. Al llarg de tres anys s'ha investigat la introducció de tecnologies per millorar la rehabilitació de pacients amb dany cerebral, demències o trastorns psiquiàtrics i definir tractaments més personalitzats. De fet, l'Institut Guttmann ja ha començat a introduir aquestes tecnologies com a suport per al tractament clínic de pacients amb dèficits cognitius. En aquesta iniciativa també hi participen les empreses i centres tecnològics o de recerca Starlab, SKY&EARTH, Eurecat, l'Institut d'Investigació en Intel·ligència Artificial, el Centre de Visió per Computador, la Corporació Sanitària Parc Taulí de Sabadell, l'Institut d'Assistència Sanitària de Girona (IAS), la Fundació Salut i Envelliment de la UAB i l'Institut d'Investigacions Biomèdiques August Pi i Sunyer. El seu pressupost, d'1,16 milions d'euros, està cofinançat pel Programa Operatiu FEDER de Catalunya 2014-2020. Segons el director d'Investigació de l'Institut Guttmann, el doctor Josep M. Tormos, Innobrain parteix de la premissa que "si l'estimulem correctament, el cervell pot modificar la seva activitat i funcionament per recuperar-se d'un dany que ha patit; el 60% dels pacients que segueixen un entrenament cognitiu milloren la seva recuperació". "El repte és ajudar el 40% restant perquè aquesta ràtio pugui incrementar-se i per això és necessari definir l'estratègia adequada per introduir les noves tecnologies en aquests tractaments", ha detallat a través d'un comunicat del departament d'Empresa i Coneixement. El projecte ha treballat en l'aplicació de la intel·ligència artificial per crear models de predicció i de prescripció que permetin millorar la personalització dels tractaments i el seguiment continuat de l'evolució dels pacients. El consorci d'Innobrain ha combinat també altres tecnologies, com ara la introducció d'un sistema per monitoritzar l'activitat cerebral dels pacients mitjançant l'electroencefalograma (EEG). Una solució que permet quantificar de manera objectiva canvis en l'activitat cerebral conseqüència de la rehabilitació cognitiva per poder determinar la seva eficiència en la millora clínica dels pacients. Aquesta tecnologia s'ha combinat també amb la integració de vídeos digitals interactius en 360 graus per desenvolupar escenaris virtuals de rehabilitació cognitiva en els quals els pacients desenvolupen activitats de la vida quotidiana com a part del seu tractament. Actualment l'Institut Guttmann ha començat a introduir aquestes tecnologies en pacients que han patit un ictus o malalties com l'Alzheimer o el Parkinson, així com trastorns com l'esquizofrènia o la depressió, entre d'altres. De fet, l'Institut disposa de la seva pròpia plataforma de telerehabilitació cognitiva, Guttmann NeuroPersonalTrainer®, per a pacients neurològics i psiquiàtrics.

Summary: Un consorci català destina 1,16 MEUR a introduir les noves tecnologies en la rehabilitació de pacients amb dany cerebral


La incidència també afecten els combois de llarga distància que passen per aquest punt ACN Barcelona.-Els trens AVE entre Barcelona i Madrid, i viceversa, acumulen aquest dimecres al matí retards que poden superar els tres quarts d'hora per una avaria en la infraestructura a l'alçada de Montagut, al terme municipal d'Alcarràs (Segrià), segons ha informat la companyia Renfe. La incidència ha començat a primera hora  i també afecta els combois que llarga distància que passen per aquest punt. Fins a tres quarts de nou del matí, no es tenia una estimació de quan es podrà restablir amb normalitat la circulació ferroviària entre les dues capitals.

Summary: Retard d'almenys 45 minuts en els trens d'alta velocitat entre Barcelona i Madrid per una avaria a Montagut


Els Mossos van detenir diumenge passat dos homes, de 25 i 28 anys, de nacionalitat espanyola i amb domicili a Vallirana (Baix Llobregat), per tres robatoris amb violència i intimidació en dues benzineres en aquest municipi. El primer va tenir lloc el 27 de setembre. Segons la policia, un dels detinguts va intimidar la dependenta amb una arma blanca i va sostreure els diners de la caixa enregistradora. Els Mossos indiquen que l'11 d'octubre el mateix home va tornar a atracar la mateixa benzinera i es va tornar a endur diners. També se li atribueix un tercer robatori el 31 d'octubre en una altra benzinera de Vallirana, a menys d'un quilòmetre de l'anterior. La policia considera que el segon detingut col·laborava amb l'autor material dels robatoris. Després d'investigar els fets, els Mossos van identificar el que consideren autor dels robatoris i la persona que cooperava amb ell. Al primer, a més, li constaven ordres de detenció per un robatori amb força en una casa de Vallirana, dos robatoris amb intimidació a l'Hospitalet de Llobregat i un altre a Sant Boi de Llobregat. Finalment, el 4 de novembre els investigadors van detenir els dos homes a Vallirana. Els Mossos afirmen que en l'escorcoll judicial al domicili on resideixen van trobar les peces de roba emprades en els robatoris violents a les benzineres de la població. Els detinguts, amb 14 antecedents, van passar a disposició judicial i el jutge en va decretar la llibertat amb càrrecs.

Summary: Detenen dos individus acusats d'haver comès tres atracaments en dues benzineres de Vallirana


El director del Centre de Coordinació d'Alertes i Emergències Sanitàries (CCAES), Fernando Simón, ha fet un crit d'alerta a la població i ha avisat que "les coses no van bé". Simón ha explicat que "cada dia hi ha més transmissió". "Si seguim deixant que la transmissió segueixi cap amunt acabarem tenint molts hospitalitzats" així com defuncions, ha dit en roda de premsa aquest dijous a la tarda. "Que ningú es confongui. No podem deixar que això continuï i cal ser molt conscients del que hem de fer", ha demanat Simón, que ha reclamat a la ciutadania "començar a prendre-s'ho de nou molt molt seriosament" i "fer un pas més enllà". "No ens podem permetre que això se'ns torni a escapar", ha afirmat. Simón ha demanat la col·laboració dels 'influencers' que tenen "una visibilitat molt gran" a les xarxes socials perquè "ajudin a controlar l'epidèmia" difonent un missatge de responsabilitat i compliment de les restriccions. "Poden ajudar a fer que les mesures s'implementin correctament", ha dit.

Summary: Simón avisa que "les coses no van bé" perquè "cada dia hi ha més transmissió": "No podem deixar que això continuï"


Una empresa gironina ha creat el primer casal online a Catalunya. Es tracta d'una "alternativa" per aquells pares que no tenen clar si matricular o no els seus fills en un casal tradicional, pel risc de contagi de coronavirus. L'Andrea González és la impulsora de la iniciativa i diu que es va decidir a tirar-la endavant després de veure "les moltes incerteses" que es plantegen arran de la crisi sanitària. González explica que el casal consisteix en què el nen o nena esculli un menú d'activitats com si fos un restaurant, i durant la setmana les realitza a partir d'uns links que se li faciliten. "Hi ha activitats de tot tipus i com que sabem que online pot costa més captar l'atenció del menor, li oferim diverses propostes", remarca.  La incertesa d'alguns pares a inscriure els seus fills en casals d'estiu presencials ha fet aflorar una nova iniciativa per part d'una empresa de la Bisbal d'Empordà: un casal online. Es tracta d'una proposta que combina les activitats típiques que es fan en els tradicionals, però a través de la xarxa. La directora de l'acadèmia l'Aula Espai d'Estudis i impulsora la iniciativa, Andrea González, explica que la idea els va sorgir quan van veure que seria "arriscat" dur a terme els típics casals d'estiu per la crisi sanitària. González assenyala que un dels inconvenients és el risc empresarial que suposa, ja que les condicions que s'han de complir són "complicades" en activitats amb nens. En aquest sentit, la directora de l'acadèmia recorda que el contacte en un casal clàssic és "gairebé inevitable" i creu que es fa difícil impedir que un petit s'acosti a d'altres nens o a un monitor per jugar. A més, també hi ha incertesa entre les empreses que poden acollir casals d'estiu en cas de contagi, ja que podria suposar maldecaps importants amb els pares i una imatge negativa. D'altra banda, González concreta que un dels principals problemes són els dubtes dels pares a l'hora d'inscriure els seus fills. "Molts no voldran córrer el risc que la criatura es contagiï amb el coronavirus", remarca. Per això ha decidit tirar endavant amb aquesta iniciativa com "alternativa" als casals tradicionals. González, però, deixa clar que "en cap cas" va en contra dels presencials, però no creu que amb la crisi sanitària que s'ha passat siguin la millor opció "per a les famílies".  Un menú setmanal La proposta de l'Aula Espai d'Estudis passa per crear un "menú setmanal" que els mateixos nens i nenes han de triar. A cada repàs hi ha diferents activitats, de tal manera que el menor escull el que més li agrada fer. "Ens va semblar que, ja que no podíem interactuar directament amb els nens, si els deixem triar les activitats aconseguirem el mateix grau d'atenció". Hi ha propostes ben diverses. Des de la natura, la cuina, les matemàtiques, els idiomes, el ball o la ciència. La suma d'activitats fa que cada dia el jove estigui entre tres i quatre hores pendent del casal online. "És una novetat i hem de veure com funciona, però hem volgut fer el més semblant al casal clàssic, però a la xarxa", assenyala González. Molt bona rebuda Ja fa una setmana que la proposta córrer per les xarxes socials i González explica que ha tingut una "molt bona rebuda" especialment entre els pares que són clients. La intenció és, almenys, tenir 25 nens apuntats per tirar-la endavant, una xifra que la impulsora del casal online creu que assolirà malgrat que és una novetat.  De fet, les activitats estan previstes perquè comencin el 23 de juny "com els casals presencials" i, malgrat que algunes famílies li han proposat començar abans, González deixa clar que no vol perdre l'esperit amb el què ha estat creat. "És un casal, amb les activitats convencionals, però pensat per poder-lo fer amb seguretat", conclou.

Summary: Una empresa gironina crea el primer casal online com alternativa als tradicionals pel risc de contagi del coronavirus


Afirma que el Consell de Ministres de Barcelona és una “prova” del seu “respecte i compromís” per “enfortir l’Espanya autonòmica” ACN Madrid.-El president del govern espanyol, Pedro Sánchez, ha acusat aquest dimarts el PP, Cs i Vox de veure en la crisi territorial a Catalunya “l’oportunitat per enderrocar l’Espanya autonòmica” i fer una “involució” cap al “centralisme predemocràtic”. Ho ha dit durant la seva compareixença al Senat –la primera d’un president espanyol en 10 anys- on ha insistit que el seu executiu defensa l’Espanya “autonòmica” com a sinònim de “progrés i benestar social”. També ha advertit els qui des de Catalunya apel·len a la “democràcia” per defensar el projecte independentista. “Cal recordar que la democràcia no és només votar cada quatre anys, sinó també conviure cada dia, i en conseqüència és el diàleg dins de la llei”, ha dit.  Segons el president del govern espanyol, la celebració del Consell de Ministres d’aquest divendres a Barcelona és la “prova” del “respecte i compromís” del govern espanyol amb Catalunya i amb l’enfortiment de l’Espanya autonòmica. Ha apuntat que hi haurà més Consells de Ministres fora de Madrid, i ha assegurat que el seu executiu vol impulsar reformes que “enforteixin l’espai autonòmic, no que el debilitin”, com per exemple “el sistema de finançament autonòmic”. En aquest marc, ha criticat les forces que són “companys de viatge” dels que volen una “Espanya en blanc i negre” i la “involució” a canvi de “cadires”. També ha emplaçat el PP i Cs a fer “examen de consciència” després de fer un “veto encobert” a l’acció del seu executiu mitjançant la Mesa del Congrés dels Diputats per amagar la seva “manca d’iniciativa”. Per últim, ha rebutjat que les formacions de la dreta intentin treure “rèdits polítics” de la immigració i ha assegurat que el seu govern busca “conciliar” el control de fronteres amb la immigració. Uns principis que “no són negociables” i que “no es poden guardar en un calaix per por a un competidor ideològic”, en referència al PP.

Summary: Sánchez acusa PP, Cs i Vox de voler aprofitar la crisi a Catalunya per fer una involució al “centralisme predemocràtic”


Més de 600 persones sense llar allotjades en quatre centres habilitats per l'Ajuntament de Barcelona i els nens ingressats a l'Hospital Infantil de la Vall d'Hebron poden gaudir amb les més de 2.000 revistes en català que els ha fet arribar l'APPEC. Els editors de revistes i digitals en català han volgut respondre així a la situació d'emergència sanitària, repartint gratuïtament uns 1.600 exemplars de 53 capçaleres als primers equipaments, i 500 exemplars de publicacions infantils i juvenils al centre hospitalari. Les revistes s’han distribuït en lots personalitzats per eliminar el risc de contagi. Anteriorment, l'associació havia obert el primer més de subscripció a l'iQUIOSC.cat per donar accés gratuït a totes les publicacions.  Després de la iniciativa posada en marxa per l’APPEC a través d’iQUIOSC.cat d’obrir el primer mes de subscripció a la tarifa plana de revistes per accedir gratuïtament a totes les publicacions durant 30 dies, ara l’associació ha decidit fer arribar les publicacions en paper als espais públics on hi ha persones confinades. "Lectures que són sinònim de finestres obertes a realitats culturals per a tots els gustos i que alleugen aquests temps en els quals la mobilitat i el contacte quotidià entre persones es veuen excepcionalment alterats fins al punt de deixar la soledat física i psicològica al descobert", exposen en un comunicat. En total, l’APPEC ha enviat uns 1.600 exemplars de 53 capçaleres diferents a 4 equipaments habilitats per l’Ajuntament de Barcelona per facilitar el confinament voluntari de més de 600 persones sense llar de la ciutat. Les revistes s’han distribuït en lots personalitzats per eliminar el risc de contagi. D’altra banda, l’associació també ha fet arribar més de 500 exemplars de publicacions infantils i juvenils a l’Hospital Infantil de la Vall d’Hebron, destinades a franges d’edat dels 3 als 12 anys, que acompanyaran els més petits i joves durant les estades llargues d’hospitalització, "en uns moments en els quals el contacte amb els seus familiars i amb els recursos lúdics i educatius es veu trastocat pels protocols destinats a evitar la propagació del virus".

Summary: L'APPEC fa arribar 2.000 revistes a espais públics on hi ha persones confinades


El foc ha cremat una habitació de la segona planta però l’estructura no ha quedat afectada ACN Ventalló.-Una dona i una nena de 6 anys han hagut de ser evacuades a l’Hospital de Palamós aquest dimarts a la matinada per un incendi d’habitatge als Masos de Ventalló, a l’Alt Empordà, segons han informat els Bombers de la Generalitat. Les flames han afectat una habitació situada a la segona planta de l’habitatge, que està situat al carrer Sant Sebastià número 6 i consta de planta baixa i dues alçades. Les flames, però, no han afectat l’estructura de l’immoble. Els Bombers de la Generalitat, que han treballat amb quatre dotacions, han rebut l’avís quan passaven pocs minuts de dos quarts de quatre de la matinada i poc després han pogut extingir el foc i revisar l’estructura.

Summary: Evacuen a l’hospital una dona i una nena de 6 anys per inhalació de fum per un incendi d’habitatge a Ventalló


'Euria (Pluja)' s'ha estrenat aquest divendres a la 28a edició de la Mostra d'Igualada i és un dels espectacles que s'endinsen en els temes considerats "tabú" en el teatre familiar. La companyia Markeliñe ha plantejat un muntatge que aprofundeix en el sentiment de la pèrdua, però sobretot en la capacitat de superació. Un dels integrants de la companyia, Jon Kepa, ha explicat en una entrevista amb l'ACN que és "obligatori" explicar als nens qüestions com la mort perquè, segons ell, "és un pas més a la vida i s'ha de parlar amb naturalitat". Per Kepa, l'espectacle és molt "plàstic i poètic" i creu que el més difícil ha estat "explicar tota la història sense text ni paraules, només amb els moviments i l'emoció". 'Euria' va guanyar el Premi al Millor Espectacle a la fira Feten 2017 i creu que el guardó els referma la voluntat que "aquest tipus de temes són propis pels nens i s'han de tractar amb dignitat i passió".  'Euria (Pluja') és un espectacle que parla del temps necessari en què la tristesa ens acompanya per calmar allò que ens fa mal i, mica en mica, adaptar-nos a la nova situació. Per la companyia Markeliñe, les pèrdues, ja siguin grans o petites, són un "fet natural" i, per això, consideren que la manera de viure aquestes absències també s'hauria d'explicar des de la infància.  L'espectacle està dirigit a un públic familiar i, tal com ha explicat un dels seus integrants, Jon Kepa, "no hi ha cap tema difícil de tractar pels nens, sinó que allò més difícil és la manera com abordar-lo". "El més important és fer-ho amb tacte i saber a qui va dirigit però considerem que no s'ha d'ocultar res als infants", ha expressat Kepa, qui creu que "s'ha de parlar amb naturalitat, tant als nens com als adults, de qüestions com la mort o la pèrdua".  La metàfora de la pluja és recurrent en tot l'espectacle i, tal com ha relatat Kepa, "la pluja ens agradava perquè a l'interior del personatge només hi plou, ha perdut el somriure i no veu la llum del dia". "Cada cop que recorda el seu ésser estimat s'enfonsa en una turmenta de llàgrimes i pluja i, de fet, tots nosaltres quan plou ens tanquem a casa i la pluja ens fa perdre la visió de tot allò que hi ha a fora", ha explicat Kepa.  'Euria' és una proposta sense text i paraules i tot l'espectacle està narrat a través del moviment, la dansa i les emocions.

Summary: Els bascos Markeliñe porten a la Mostra d'Igualada un espectacle gestual sobre com afrontar la pèrdua


La gironina Maria Àngels Planas guanya pes dins l'equip de govern de la Diputació de Girona i ha estat nomenada tercera vicepresidenta i també responsable de l'àrea de Promoció Econòmica, Administració i Hisenda, que fins ara requeia a mans de Miquel Noguer. Pel que fa a la resta de vicepresidències, Fermí Santamaria ha avançat a la primera i Albert Piñeira a la segona. A més, dins del grup del PDeCAT a la Diputació, Maria Àngels Planas s'ha convertit en portaveu adjunta i Miquel Noguer ha estat nomenat com a president del grup, mentre que Piñeira es manté com a portaveu. Aquestes són les principals novetats del nou cartipàs de la Diputació de Girona després de la sortida de la presidència de Pere Vila per acceptar el càrrec de Delegat del Govern a Catalunya. El nou cartipàs de la Diputació de Girona s'ha aprovat amb tots els vots a favor, tret de l'abstenció de la CUP. Per altra banda, el diputat de la CUP, Lluc Salellas, ha aprofitat per criticar la "parafernàlia" de la investidura de Noguer com a substitut de Vila. De fet, Salellas ha mostrat la seva "sorpresa" davant de totes les autoritats que van assistir a la investidura ja que per la CUP es tractava d'una "modificació de tràmit" després de la sortida de Vila, i a l'espera que les properes eleccions municipals previstes per d'aquí a 10 mesos renovin la composició de la Diputació. Salellas també ha qüestionat si "l'aperitiu" que va oferir Noguer a tots els assistents després del plenari l'havia pagat ell o havia anat a càrrec de l'administració supramunicipal. Davant d'aquesta crítica, el portaveu del PDeCAT, Albert Piñeira, ha volgut treure importància als fets i ha remarcat que l'aperitiu ofert eren "productes de Girona Excel·lent", que és una marca que promociona la Diputació de Girona enfocada als aliments de qualitat que es produeixen al territori. Piñeira ha volgut tancar la polèmica reafirmant que "no es va fer res excepcional" durant la investidura de Noguer. De tota manera, Salellas ha insistit que l'allau d'autoritats durant el ple de la setmana passada va comportar que alguns treballadors "no van poder entrar" a la sala de plens per seguir l'acte. El motiu que ha exposat la CUP és que des de protocol se'ls va recordar que els llocs estaven assignats als convidats pel nou president. El portaveu del PDeCAT  a la Diputació ha volgut recordar que hi havia altres espais fora de la sala de plens des d'on seguir la investidura en directe a través de televisions i que ell mateix havia pogut veure diferents treballadors fent-ho. Salellas ha focalitzat les dificultats en l'assessor del seu grup, a qui se li va negar l'entrada. Davant d'això, Piñeira s'ha excusat dient que després de la renúncia de Vila a la presidència "automàticament tot el personal eventual va quedar cessat" i, per tant, legalment la CUP no comptava amb cap assessor. Planas: de coordinar subvencions europees a la vicepresidència La nova vicepresidenta de la Diputació de Girona era diputada de Programes Europeus, i s'encarregava de coordinar i ajudar a tots els ajuntaments que tenien un projecte que volien rebre una subvenció europea. Des de la seva àrea es buscava una possible participació per part de la Diputació i que es complissin tots els requisits per rebre el fons FEDER. La vicepresidència arriba de la mà de la presidència de Promoció Econòmica, Administració i Hisenda de l'ens. De tota manera, Planas ja compta amb una llarga experiència en aquesta àrea ja que a l'Ajuntament de Girona és tinenta d'alcalde d'Hisenda i Règim Interior, un càrrec que també tenia en l'anterior legislatura. Planas haurà d'elaborar els últims pressupostos de la Diputació de Girona abans no es renovi la composició durant les properes eleccions municipals de 2019.

Summary: Maria Àngels Planas assumeix la tercera vicepresidència i l'àrea econòmica de la Diputació de Girona


Junts per Catalunya (JxCat) i Compromís han segellat un pacte de mandat a l'Ajuntament del Pont de Suert que preveu els tres primers anys l'alcaldia per Junts i el darrer any per Compromís. Josep Antoni Troguet (JxCat) seguirà al capdavant de l'Ajuntament tres anys més i Olga Escoll (Compromís) ocuparà el càrrec el darrer any de legislatura. D'aquesta manera Junts ha fet valdre el fet de ser la força més votada, amb 482 vots i 5 regidors. En Comú va aconseguir 3 regidors i Compromís també 3 regidors, a les eleccions del 26-M. L'acord també estipula l'entrada d'Olga Escoll com a regidora de Medi Ambient al Consell Comarcal de l'Alta Ribagorça, administració que seguirà en mans de JxCat. Escoll ha explicat que com que JxCat per governar a l'Ajuntament solament necessitava el vot d'un dels seus tres regidors, serà ella la que entrarà a l'equip de govern municipal i els altres dos regidors de Compromís es quedaran a l'oposició. Des de l'any 2011 quan l'antiga CiU va aconseguir 8 regidors n'ha anat perdent cada legislatura. L'any 2015 en va sumar 6 i aquestes eleccions 5. Compromís també ha anat perdent suport i ha passat dels 4 regidors, fa 4 anys, als 3 aquestes eleccions. La pèrdua de vots de totes les formacions han afavorit En Comú Podem, que és el primer cop que obté representació al consistori de l'Alta Ribagorça.

Summary: JxCat i Compromís segellen un pacte de legislatura al Pont de Suert que preveu una alcaldia compartida


El Parlament flamenc ha aprovat per unanimitat aquest dimecres una resolució que "condemna" la sentència de l'1-O contra els líders independentistes i dóna suport a l'alliberament els presos. Amb el suport de tots els membres de la cambra presents, el text exigeix al govern flamenc que convoqui l'ambaixador espanyol per traslladar "la inquietud" sobre els fets. La resolució impulsada pels nacionalistes flamencs, els democratacristians i els liberals també reclama un "paper mediador" de la Comissió Europea i fa una crida pel diàleg entre Madrid i Barcelona. La resolució demana al govern flamenc que urgeixi al Govern i l'executiu espanyol a mantenir un "diàleg polític" per trobar "una solució pacífica i sostenible". Rebuig al text de l'extrema dreta El partit d'extrema dreta Vlaams Belang també ha presentat una resolució que proposava estudiar "sancions" contra Espanya si els presos no són alliberats, però que ha sigut tombada per la majoria de la cambra.

Summary: El Parlament flamenc condemna per unanimitat les penes "desproporcionades" contra els líders independentistes


El Ministeri d'Exteriors ha creat una plataforma, que ha anomenat 'Aloja', per posar en contacte turistes espanyols atrapats a l'estranger amb ciutadans de l'Estat que visquin a aquells països perquè els allotgin. En un comunicat, Exteriors explica que és un "servei solidari d'urgència" per a aquelles persones que encara no han pogut tornar a Espanya i "necessiten una solució habitacional temporal". La plataforma es limita a posar-los en contacte amb persones que desitgin oferir allotjament. Fonts del ministeri d'Exteriors calculen que encaren calen més de 30 vols per repatriar tots els espanyols atrapats a l'estranger pel coronavirus. Des de l'inici de l'estat d'alarma i comptant els que seran repatriats aquest cap de setmana, hauran tornat uns 20.000 espanyols de l'estranger, 9.000 d'Europa, 7.000 d'Amèrica, 3.000 d'Àfrica i Orient Mitjà i 1.000 de l'Àsia-Pacífic.

Summary: El Ministeri d'Exteriors crea una plataforma per posar en contacte turistes espanyols amb residents que els allotgin


Unicef, a través de la seva iniciativa 'Ciutats Amigues de la Infància' ha posat a disposició de totes les autoritats locals un document que ofereix orientacions i recursos perquè les mesures que els ajuntaments o consells insulars estan implementant com a resposta al coronavirus garanteixin els drets de la infància i l’adolescència. L'organització demana que aquesta crisi no comporti un retrocés en matèria de drets d'infància. Entre altres propostes, plantegen establir una línia telefònica directa per a infants i adolescents i oferir-lo suport psicològic, assegurar que les prestacions als més vulnerables no es paralitzin, oferir reforç educatiu,  garantir una alimentació saludable i donar ajudes per al pagament dels subministraments. També aposten per difondre pautes perquè els pares puguin identificar si els menors són víctimes de ciberassetjament, donar instruccions de cura de la salut mental d'aquest col·lectiu i involucrar infants i adolescents en la definició de les seves necessitats. En matèria educativa, reclamen que es doni suport a les escoles i als pares perquè els nens puguin seguir aprenent tot i el tancament, prestant especial atenció a les famílies més vulnerables. Alhora, Unicef recomana promoure el bon ús de les tecnologies, evitant l’excés o el descontrol de les hores amb les pantalles.

Summary: Unicef proposa un paquet de mesures als governs locals perquè la resposta al coronavirus tingui en compte els nens


Cs està estudiant quines accions legals pot emprendre contra la Mesa del Parlament després que aquest òrgan hagi rebutjat la petició del grup taronja perquè es retirés l'escó de diputat al president de la Generalitat, Quim Torra, després de la decisió de la Junta Electoral Central (JEC) sobre la seva inhabilitació. La Mesa ha desestimat aquesta demanda i ha acordat presentar un recurs davant del Tribunal Suprem contra la inhabilitació de Torra ordenada per la JEC. És per això que fonts taronges han explicat a l'ACN que aquest mateix dimarts es reuniran per decidir quines accions judicials poden emprendre davant dels acords d'avui, ja que no veuen viable presentar-hi una petició de reconsideració per la unanimitat que ha suscitat el cas entre JxCat, ERC i el PSC-Units, que tenen cinc dels set membres de la Mesa. Les citades fonts han explicat que durant la reunió de la Mesa han preguntat als lletrats de la cambra si la presència de Torra al proper ple podria constituir un delicte de desobediència, però que no han obtingut resposta. Així mateix, han lamentat que el Butlletí Oficial del Parlament de Catalunya (BOPC) no hagi publicat la decisió de la Junta Electoral Provincial, que va assumir la resolució de la JEC sobre l'escó de Torra.

Summary: Cs estudia accions legals contra la Mesa del Parlament per haver decidit mantenir l'escó a Torra


El govern espanyol ha encarregat a Enagás que segelli definitivament els pous del projecte Castor. El Consell de Ministres ha demanat a la companyia gestora del sistema gasista, encarregada de la hibernació i el manteniment de les instal·lacions des de finals de 2014, que tramiti l'expedient en un màxim de sis mesos per executar l'actuació. La vicepresidenta del govern espanyol, Carmen Calvo, ha justificat la mesura per evitar que el manteniment –pel qual Enagás reclama encara més de 50 milions d'euros al govern espanyol- d'un projecte que "no serveix al sistema gasista" es carregui sobre les factures del consumidor. "Hem de resoldre que no hagi cost de manteniment i que es tanqui per major seguretat", ha abundat. Tot i que Calvo en cap moment de la roda de premsa ha pronunciat la paraula concreta, el Ministeri per a la Transició Ecològica ha emès, just després del Consell de Ministres, un comunicat amb el qual precisa que es tracta d'un acord no només per segellar definitivament els pous, que seria la "primera fase", sinó per al "desmantellament" de les instal·lacions del projecte Castor. Així les coses, allò que fa només un parell d'anys era, per a l'exministre d'Indústria del PP, Álvaro Nadal, una temeritat absoluta des del punt de vista de la seguretat, s'ha convertit finalment en una decisió política sense cap complexitat tècnica aparent, tal i com han apuntat reiteradament experts del sector dels hidrocarburs a l'ACN. De moment, es continuen desconeixent els detalls de l'operació més enllà de la primera fase de segellament i abandonament dels pous, tasques aquestes últimes que requerien certa celeritat atès que els taps provisionals instal·lats durant la hibernació, finalitzada el juny de 2016, tenien una vida limitada a entre dos i quatre anys i s'acosta perillosament el punt d'haver-los de renovar. La setmana passada l'ACN va revelar l'existència d'un informe previ elaborat per la mateixa Enagás en el qual xifrava en 260 milions d'euros el cost d'unes operacions que es podrien acabar allargant durant cinc anys. Un cost que, amb la llei d'Hidrocarburs en vigor a la mà, el govern espanyol podria exigir a l'exconcessionària Escal UGS, controlada per Florentino Pérez.  Segons l'acord governamental, Enagás Transporte, la mateixa filial de la companyia que té encarregada la gestió del manteniment del Castor, haurà de remetre en un termini de sis mesos al Ministeri per a la Transició Ecològica la documentació tècnica necessària per iniciar la tramitació de l'expedient d'autorització dels treballs de segellament i abandonament definitiu dels pous. El govern espanyol encarregarà de fet tot el procés de desmantellament a la mateixa empresa, que actua com a gestor tècnic del sistema gasista i de la qual l'Estat és propietari d'un 5% de les accions mitjançant la SEPI. A més, el Consell ha habilitat el ministeri que encapçala Teresa Ribera, que l'any 2009 va donar el vist-i-plau a l'Avaluació d'Impacte Ambiental del fallit magatzem de gas submarí, perquè doni les "instruccions necessàries per al compliment" de l'acord, així com "per ordenar les successives fases del desmantellament." En la compareixença posterior al Consell de Ministres, Calvo ha desgranat els arguments que han avalat aquesta decisió en aquest moment. D'una banda, ha adduït, perquè ha quedat "resolta la situació processal als tribunals de forma ràpida", sense més precisions. Una afirmació confusa: si bé el jutge de Vinaròs ha exonerat els funcionaris i alts càrrecs del govern espanyol del procés pels terratrèmols –que portarà a la banqueta el president d'Escal UGS, Recaredo del Potro, i el seu conseller delegat, Javier Martínez Dalmau-, els tres bancs que tenien els drets de cobrament per la indemnització a ACS –Santander, Caixabank i Bankia- han presentat un contenciós contra el govern per reclamar el retorn del préstec de 1.351 milions d'euros més interessos que s'havien de carregar en 30 anys al rebut dels consumidors, maniobra financera que van tombar tant el Tribunal Constitucional com el Suprem. També la mateixa Enagás ha cursat una reclamació patrimonial per més de 50 milions d'euros al govern espanyol pel manteniment i la hibernació de les instal·lacions. Insegur i innecessari Sobre el paper, però, els arguments principals del govern espanyol per al desmantellament són la inexistència de cap garantia que el projecte Castor podés arribar a operar en el futur "en condicions de seguretat per a les persones, els béns i el medi ambient". En paral·lel, la vicepresidenta Calvo i el Ministeri per a la Transició Ecològica han capgirat com un mitjó l'argument que el mateix govern socialista va convertir en dogma l'any 2008 per aprovar i blindar el projecte: la infraestructura ja no es considera necessària per al sistema gasista atesos els consums de gas naturals actuals i previstos en el futur. Concretament, apunten que la demanda actual se situa al voltant dels 350 terawatts/hora i no s'esperen increments significatius, mentre que en el moment de la planificació, se'n preveien 650 el 2016 –quan, realment, només es va arribar al 322-. "Prolongar el període d'hibernació només hauria incrementat els costos de forma innecessària", apunta el comunicat ministerial. Uns costos, segons ha publicat en nombroses ocasions l'ACN, pels quals Enagás reclama més de 50 milions d'euros des que es va fer càrrec d'hibernar i mantenir les instal·lacions des de 2014, a un cost similar al de mantenir obert l'únic magatzem submarí a l'Estat, el de Gaviota, i una hibernació que només havia de costar 1,24 milions, segons Enagás. Han hagut de passar sis anys des de l'onada sísmica amb més d'un miler de terratrèmols provocada per les injeccions de gas de l'exconcessionària Escal UGS perquè aquesta esperada mesura vegi finalment la llum. El cost total del fiasco pot superar en total els 3.400 milions d'euros, a l'espera de saber com el govern espanyol resol definitivament les reclamacions de les entitats financeres per l'aplicació de les sentències del Tribunal Constitucional i el Suprem, que l'obliguen a fer marxa enrere i no carregar aquest deute sobre les espatlles dels consumidors. Així ho va fer l'any 2014 el govern del PP, basant-se en una concessió aprovada sis anys abans pel govern Zapatero que garantia cobrar a Florentino Pérez malgrat actués amb dol i negligència.

Summary: El govern espanyol encarrega a Enagás el segellament definitiu dels pous del projecte Castor


El ciclista que va atropellar dijous passat una dona que es troba en estat greu s'ha posat en contacte amb la Guàrdia Urbana de Barcelona (GUB) aquest dimarts, després de conèixer les informacions publicades als mitjans de comunicació, i ha assegurat que es va quedar a socórrer la víctima. Així ho han confirmat fonts municipals a l'ACN. L'home ha explicat que l'accident va tenir lloc a l'Avinguda Diagonal amb el carrer de Pau Claris i que es va quedar amb la dona, que tenia un trau sobre la cella, per decidir què calia fer, però que finalment ella va decidir marxar perquè, segons hauria manifestat, havia quedat. La GUB adjuntarà la declaració del ciclista a l'atestat que enviarà al jutjat. La Guàrdia Urbana de Barcelona estava investigant l'atropellament d'una dona de 69 anys que es troba ingressada a l'hospital en estat greu, segons ha avançat RAC1 aquest dimarts. La GUB va rebre dijous passat cap a les 6 de la tarda un avís per atropellament des de la Casa València, al carrer de Còrsega, on la víctima havia quedat amb unes amigues, segons han confirmat fonts municipals a l'ACN. La dona va arribar al local pel seu propi peu i va relatar que l'havien atropellada, però després va perdre el coneixement. Una amiga de la víctima va posar una denúncia als Mossos d'Esquadra.

Summary: El ciclista que va atropellar una dona a Barcelona diu a la Urbana que va quedar-se a socórrer la víctima


Els procediments de la llei de la segona oportunitat que permet l’exoneració dels deutes han crescut tres vegades més durant el 2017 a Catalunya. L'any passat es van tramitar 450 procediments judicials a diferencia dels 159 del 2015, quan es va aprovar la normativa, segons dades de l’Institut Nacional d’Estadística (INE). El diputat del Col·legi d'Advocats de Girona i Coordinador del grup de Treball de Segona Oportunitat, Martí Batllori, ha detallat que “no hi ha dades exactes a nivell estadístic” però ha reclamat a les administracions que “generin sistemes estadístics de forma especifica”, que permetin prendre decisions “adequades”. Aquestes dades s’han presentat a la roda de premsa que ha organitzat aquest dimecres el Col·legi d’Advocacia de Barcelona (ICAB) i el Consell d’Advocacia Catalana (CICAC) per impulsar l’ús i el coneixement de la llei de la segona oportunitat que, segons Batllori, “és un procediment útil i eficaç” per a les persones amb deutes e insolvents. A més, ha indicat que aquestes xifres se situen “molt lluny” d’altres països com França, amb 180.000 casos, o Alemanya, amb 107.000. El mecanisme de la segona oportunitat permet que les persones físiques, empresaris o treballadors, amb deutes menors de cinc milions d'euros i insolvents puguin tenir de forma "àgil" i simple un procediment extrajudicial o judicial amb els seus creditors per exonerar els deutes amb una liquidació prèvia del seu patrimoni. Segons el coordinador del grup de treball "aquesta eina permet tornar a començar la vida sense deutes". Davant la diferència d'ús amb altres països, ICAB i CICAC han creat una campanya institucional per donar a conèixer a la ciutadania aquest mecanisme "desconegut", que porta tres anys en funcionament, i que segons la degana de l'ICAB, Maria Eugènia Gay, "pot donar solució a situacions greus de sobreendeutament".  Aquesta campanya, tal i com ha explicat la diputada de la Junta de Govern de l'ICAB i coordinadora del grup de treball de Segona Oportunitat, Yvonne Pavía, té dos objectius "clars", informar a la ciutadania que hi ha un mecanisme per exonerar els deutes i formar els advocats perquè puguin saber quan es pot utilitzar i quins són els procediments per fer-ho. D'altra banda, davant la falta de dades estadístiques, a principis d'any es va formar el Grup de Treball de Segona Oportunitat de la Comissió de Normativa ICAB-Consell de l'Advocacia Catalana per difondre, formar i informar sobre el mecanisme de la segona oportunitat a la ciutadania. Batllori ha explicat que la llei només porta tres anys i no hi ha "informació suficient". És per això que es vol "crear" un observatori de la llei per poder fer una anàlisi detallada de l'evolució de l'eina que reculli resolucions judicials, durada de procediments, funcionament o costos.

Summary: Els casos judicials de la segona oportunitat creixen tres vegades més durant el 2017


Atesa la situació d'excepcionalitat per la covid-19 i davant la impossibilitat de fer la tradicional manifestació del Primer de Maig, enguany la CGT de Lleida ha optat per reivindicar-se posant una pancarta al davant de la seu de la Confederació d'Organitzacions Empresarials de Lleida (COELL) i assenyalant els seus vidres. També ha fet una crida als afiliats a fer una commemoració virtual a través de les xarxes socials i els balcons. La CGT alerta de l'amenaça d'una crisi econòmica de proporcions històriques que "planeja darrera la pandèmia" i per això defensa posar l'accent en la necessitat d'impedir que aquesta nova crisi sigui gestionada com la del 2008, quan consideren que es va posar el capital per davant les necessitats socials. La CGT de Lleida exigeix que es garanteixin públicament uns "mínims vitals dignes" per garantir una vida digna per qualsevol persona. També una intervenció directa sobre la producció i distribució de subministraments bàsics i béns i serveis de primera necessitat com l'accés a l'habitatge, els hidrocarburs, la llum, l'aigua, el gas o la xarxa de telecomunicacions. Així mateix, el sindicat vol una "defensa incondicional" dels serveis i la funció pública amb caràcter universal i que siguin gestionats amb la major transparència i control democràtic. Finalment, la CGT ha fet una crida al conjunt de la classe treballadora a la necessitat d'organització de forma decidida i sortir en defensa dels drets i llibertats fonamentals dels treballadors, així com a exigir que la gestió d'aquesta crisi es faci posant en valor les necessitats de la classe treballadora i no els beneficis de la classe política, la banca i les grans empreses, ja que consideren que així és com s'ha fet fins ara.

Summary: La CGT fa una acció a la COELL per reivindicar el Primer de Maig a Lleida


Un dels tres detinguts després del tiroteig de la matinada de diumenge al barri de la Mina de Sant Adrià de Besòs (Barcelonès) ha quedat en llibertat aquest dilluns. Es tracta del menor presumptament implicat en els fets que aquest mateix diumenge va passar a disposició de la fiscalia de menors. Tot i la seva posada en llibertat, els Mossos d'Esquadra continuen investigant quina va ser la seva participació en els fets. Les altres dues persones detingudes, un home i una dona que encara continuen detinguts, podrien passar dimarts a disposició judicial. Arrel del tiroteig van morir dues persones i una més va resultar ferida. El cas està sota secret de sumari.

Summary: El menor detingut arran del tiroteig de la Mina queda en llibertat


La jutgessa de l'Audiència Nacional Carmen Lamela ha rebutjat la petició de llibertat per a l'expresident del FC Barcelona Sandro Rosell, a la presó des del 25 de maig per la seva presumpta implicació en l'anomenada 'operació Rimet', perquè entén que existeix risc de fuga, de destrucció de proves i de reiteració delictiva. La magistrada ha confirmat també la presó sense fiança per a Joan Besolí, soci de Rosell. En la interlocutòria dictada, la magistrada indica que existeixen indicis fundats de la participació de Rosell i Besolí en els fets que s'investiguen i que podrien ser constitutius de delictes de pertinença a organització criminal i blanqueig de capitals.  Sobre l'arrelament al·legat per Rosell, la jutgessa sosté que existeix risc de fuga perquè, encara que tingui la nacionalitat espanyola, propietats al país i dues filles que hi viuen, la investigació ha posat de manifest la facilitat per viatjar i viure temporalment en diferents llocs de tot el món, posseint una gran fortuna i, el que és més important, comptes, béns i negocis fora de l'estat espanyol. La magistrada raona que aquestes possessions, lògicament, li facilitarien la sortida del territori i la subsistència en altres països.  Pel que fa a Joan Besolí, Lamela valora que té possibilitats econòmiques i que, encara que s'ha compromès a adquirir la nacionalitat espanyola, puntualitza que es tracta d'un mer compromís i que no depèn exclusivament de la seva voluntat, ja que es necessita una tramitació que fins i tot pot durar més que la instrucció i l'enjudiciament dels fets investigats. Per a la jutgessa, en els dos casos persisteix el risc que s'ocultin o destrueixin proves dels delictes imputats tenint en compte que la investigació encara no ha conclòs. També justifica la decisió pel risc de reiteració delictiva, ja que els investigats operarien dins d'un grup organitzat de persones que són investigades també per altres països, com els Estats Units, Andorra o Suïssa. Una altra circumstància que motiva la magistrada a mantenir la presó incondicional per a l'expresident del FC Barcelona és que el Senat del Brasil està estudiant iniciar investigacions per determinats fets entre els quals es troben activitats d'aquesta causa. Per tot això, la jutgessa conclou que concorren tots i cada un dels requisits assenyalats en la Llei d'enjudiciament criminal per confirmar la presó de tots dos sense que resulti vulnerat cap dret ni garantia constitucional.

Summary: L'Audiència Nacional rebutja la petició de llibertat per a Sandro Rosell


L'obra d'Alberto Conejero s'estrena aquest dimecres al Lliure de Gràcia i estarà en cartell fins al 28 de febrer ACN Barcelona.-El Teatre Lliure de Gràcia estrena aquest dimecres 'La piedra oscura', escrita per Alberto Conejero i dirigida per Pablo Messiez, una obra que està inspirada en la vida de Rafael Rodríguez Rapún, un estudiant d'Enginyeria de Mines, secretari de La Barraca i company de Federico García Lorca durant els últims anys de la seva vida. Conejero ha apuntat que a l'obra s'ha permès llicències històriques que mouen la realitat cap a una altra banda, però que l'han portat a pensar i escriure sobre "la veritat de Rafael". El muntatge també té com a rerefons la Guerra Civil i la memòria històrica i la necessitat, com ha apuntat Conejero, de construir un relat comú. Els dos actors Daniel Grao (Rafael) i Nacho Sánchez (Sebastián) han estat nominats als Premis de la Unió d'Actors i Actrius 2016 per aquest espectacle. L'obra se situa en l'habitació d'un hospital militar prop de Santander; dos homes que no es coneixen i que estan obligats a compartir les hores terribles d'un compte enrere que potser s'acabarà a la matinada amb la mort d'un dels dos. Un nom anirà recent al llarg de la seva conversa i és el de Federico Garcia Lorca.  Messiez ha indicat que a l'obra es veuen els últims moments de la vida de Raspún i que el seu interès estava posat en la relació entre els dos personatges, que en un primer moment sembla antagònica. "Es volia aconseguir que el públic fos testimoni d'una trobada real i que davant l'horror un ha de deixar anar certeses i descobrir qui és". Ha declarat que el treball no va estar centrat en la reconstrucció històrica o en el treball d'investigació, sinó treballar amb els actors per generar una cosa semblant una trobada. Conejero va decidir escriure aquesta obra a partir del seu "amor infinit" cap a Federico Garcia Lorca. Ha apuntat que es va introduir a la figura de Rodríguez Rapún, de qui creia que s'havia donat poca importància en les biografies sobre Lorca. Algú, ha indicat, que havia compartit molts anys amb Federico i no nomes la vida sentimental, sinó el gran viatge que va ser La Barraca i que va tenir un final tan desgraciat. "L'absència del relat sobre Rafael és el que em va convocar a escriure i interrogar-me qui havia estat ell, més enllà dels clixés que circulen en algunes biografies". Per tirar-ho endavant va comptar amb l'ajuda de la família de Rodríguez Rapún. L'autor ha admès que se sent molt responsable de portar a escena a Rafael Rodríguez Rapún. Ha apuntat que l'obra té llicències històriques que mouen la realitat cap a una altra banda, com per exemple la mort del protagonista, però tot això l'ha portat a pensar sobre "la veritat de Rafael". "Estic agraït a la família per permetre'm les llicències d'un dramaturg per parlar d'aquesta veritat", ha declarat. L'escriptor ha reconegut que quan escrivia la darrera escena de 'La piedra oscura' se'n va adonar que una cosa important s'havia mogut en ell i que "pagava un deute amb Lorca i amb tots aquells que han quedat al marge dels grans relats de la història". El director del muntatge creu que la funció ha arribat a tanta gent perquè "posa el dit a la llaga al contrasentit" de la vida. "De què tracta la vida, d'estar aquí i res més? Hi ha una cosa que ens toca a tots perquè alguna vegada ens hem preguntat de què va això de viure". Messiez també ha assenyalat que és molt potent 'La piedra oscura' perquè és "teatre pur", a més de tocar components de la memòria història i l'absència de Federico Garcia Lorca que està molt present a la funció.  L'obra al cap i a la fi té com a rerefons la Guerra Civil. En aquest sentit, Conejero ha considerat que actualment s'està molt sobrat de discurs, però falta molt relat sobre temes fonamentals. "'La piedra oscura'", ha dit, "parla de la diferència entre el discurs buit i el relat".  'La piedra oscura' va ser un encàrrec d'escriptura del I Programa de Desarrollo de Dramaturgias Actuales de l'INAEM i va ser publicada a la pàgina web de la Muestra de Teatro Español de Autores Contemporáneos.

Summary: 'La piedra oscura' retrata Rafael Rodríguez Rapún, company de Lorca, amb el rerefons de la Guerra Civil


Els ajuntaments de Barcelona i de Madrid organitzaran a la tardor una trobada internacional de ciutats per lluitar contra l'expulsió veïnal, que servirà per abordar les problemàtiques generades per l'ús turístic dels habitatges i les seves conseqüències socials. Ambdues ciutats volen unir forces per frenar la "gentrificació" que s'està produint en alguns dels seus barris, el que fa que molts residents hagin de marxar de casa seva per l'augment dels preus del lloguer. Aquest és un dels acords que van adoptar la tinent d'alcaldia d'Urbanisme, Janet Sanz, el regidor d'Habitatge, Josep Maria Montaner, i la regidora de Ciutat Vella, Gala Pin, en la trobada que van mantenir a Madrid amb el regidor de l'Àrea de Desenvolupament Urbà Sostenible, José Manuel Calvo. Els dos ajuntaments han creat un grup de treball sobre aquesat matèria. Els responsables dels dos ajuntaments van abordar la necessitat compartida de disposar d'una regulació dels preus del lloguer i de reclamar a l'Estat més inversió en aquesta matèria per garantir el dret a l'habitatge. Es tracta de la segona reunió entre les dues ciutats aquest any. Barcelona i Madrid també comparteixen que cal revisar la Llei d'Arrendaments Urbans per facilitar la pròrroga dels contractes de lloguer des dels tres anys fins als cinc com a mínim, i aturar la finalització d'aquests contractes que suposen ara un gran increment del preu del lloguer. Les reunions es repetiran un cop al trimestre.

Summary: Barcelona i Madrid impulsen una reunió internacional de ciutats per lluitar contra l'expulsió veïnal


Arrels Fundació ha recordat aquest dimecres a la plaça de Sant Jaume les 36 persones sense llar que han mort a Barcelona en els últims dotze mesos amb un acte que, fins ara, havia celebrat de portes endins de l'entitat i que per primera vegada ha portat al carrer. "La mort és tabú a la societat i el sensellarisme és invisible. El que volem és donar -hi llum, perquè els problemes es poden arreglar quan es coneixen. Si la societat pensa que les persones que viuen al carrer no existeixen, o que hi són perquè volen, tenim un greu problema de base", ha alertat Josep Maria Anguera, treballador social d'Arrels. Les 36 persones que s'han recordat, amb una mitjana d'edat de 60 anys, eren conegudes per Arrels i sis entitats més, però els qui combaten el sensellarisme alerten que aquest nombre de defuncions és superior.  "Què passa quan mor una persona sense llar? Qui la recorda?", preguntava l'Anna Maria, usuària d'Arrels Fundació, davant els 36 cors de cartró arrenglerats a la plaça amb noms, cognoms i data de defunció. Davant de cada cor s'ha encès una espelma i s'ha dipositat una rosa blanca en un acte resguardat per les desenes de persones que s'han congregat a la plaça per recordar aquests difunts. "Una persona sense llar no té ningú que la cuidi quan està malalta i li és molt difícil seguir un tractament; està exposada a molta violència i acaba extenuada de l'esforç i de la tensió que suposa sobreviure al carrer", ha continuat Anna Maria en la lectura d'un manifest que havia començat recordant el Pedro, que sempre es preocupava que els amics li guardessin els llibres mentre no tenia un sostre on dormir. I el Martín, que es va trencar una cama i, en rebre l'alta, l'"ambulància el va deixar en un banc del carrer perquè no tenia on anar". I la Cuqui, de qui, a Arrels, només sabien el nom i que "li agradava xerrar amb nosaltres quan la trobàvem pel carrer".

Summary: Arrels Fundació recorda les 36 persones sense llar que han mort en l'últim any a Barcelona


Satisfacció a l'Anoia pels els resultats dels primers sis mesos de l'entrada en funcionament del sistema de recollida selectiva porta a porta. El conseller comarcal, David Sànchez, ha explicat que en mig any els 22 municipis que han adaptat el nou model han passat d'un 30% de mitjana de percentatge de recollida al 83%, gairebé tres vegades més. "Normalment l'Anoia estava a la cua dels rànquings i en aquest temps hem fet la volta al mitjó", ha assenyalat Sànchez. El conseller ha reconegut que encara hi ha "molt marge de maniobra" per introduir canvis i millorar els índex, com per exemple redefinir les rutes. D'altra banda, mirant cap al futur, i d'acord als objectius que marca la Unió Europea, la comarca es planteja fer el salt cap a un sistema de pagament per generació.

Summary: L'Anoia gairebé triplica el percentatge de recollida selectiva després de sis mesos amb el model porta a porta


El president del grup municipal d'ERC avisa que fer públic el pla abans de poder-lo debatre "no és la manera" per convidar-los a entrar al Govern  ACN Barcelona.-El president del grup municipal d'ERC a Barcelona, Alfred Bosch, ha afirmat aquest dijous que darrera les "idees boniques" del Programa d'Actuació Municipal 2016-2019 "no hi trobem res" i ha criticat que no s'hagi consultat la formació republicana abans de presentar-lo públicament. "Novament ens trobem sobre la taula un Programa quan es presenta a la premsa. Creiem que hi ha maneres millors de seduir, les coses novament no s’han fet de la millor manera possible", ha subratllat Alfred Bosch, que considera que "no és la manera de convidar-nos a participar del Govern". "Pel  que fa als continguts, trobem a faltar que darrera dels grans eixos, els grans titulars i les fotos tinguem continguts de debò", ha reiterat. "Cridem a participar en la definició del PAM, com també farem nosaltres. Ens hagués agradat participar en el dibuix però ho farem a posteriori", ha afegit Bosch.

Summary: Alfred Bosch lamenta que darrera les "idees boniques" del PAM "no hi trobem res"


La cimera europea sobre el nou macropressupost de la Unió Europea ha començat aquesta tarda a Brussel·les amb poques esperances d'acord. El president del Consell Europeu, Charles Michel, creu que és possible "fer progressos" en les pròximes "hores o dies", malgrat els "diferents punts de vista" i "preocupacions" entre els estats. La base per a la discussió és la proposta de Michel d'uns comptes europeus que suposarien l'1,074% del PIB de la UE i que farien retallades en agricultura i cohesió. Molts caps d'estat i de govern de la UE han reconegut a la seva arribada la dificultat per tancar un pacte per les discrepàncies entre ells en unes negociacions marcades pel forat de 10.000 milions d'euros anuals que deixa la sortida del Regne Unit.  "Hi ha un camí per trobar un acord, però pot durar algunes nits o dies", ha assegurat el president francès Emmanuel Macron sobre les converses per tancar el marc pressupostari de la UE pel 2021-2027.  França, Itàlia i Espanya volen més ambició El president francès, Emmanuel Macron, considera que la proposta sobre la taula no és suficient i reclama un pressupost que acompanyi les "noves ambicions" del bloc europeu. "És inacceptable una Europa que compensa la marxa dels britànics reduint els seus recursos", ha alertat. Si bé Macron no ha donat detalls sobre quins canvis s'haurien de fer als comptes, ha defensat que cal dotar de "recursos" a l'agricultura per poder facilitar la seva "transició". El primer ministre italià Giuseppe Conte, també ha admès que les negociacions seran "molt difícils" i creu que el pressupost ha de ser "més ambiciós". El president del govern espanyol, Pedro Sánchez, considera "altament decebedora" la proposta de Michel, que veu insuficient, tant per la quantitat de diners com per les "prioritats" que planteja. "No compartim molts dels aspectes", ha dit el president del govern espanyol. El govern espanyol defensa mantenir el mateix nivell pressupostari davant una proposta que planteja retallades en els fons de cohesió i agrícoles, dues de les prioritats d'Espanya. Espanya i Itàlia formen part del bloc anomenat com a 'amics de la cohesió', que volen un pressupost ambiciós i que financi polítiques com les agrícoles i les de cohesió. Entre ells també hi ha Portugal, Xipre, la República Txeca, Estònia, Hongria, Malta, Polònia, Romania i Eslovàquia. El Nord demana moderació La primera ministra finlandesa, Sanna Marin, creu que la proposta de Michel va en la direcció "equivocada" i aposta per un pressupost "més moderat". "Hem de ser ambiciosos però també realistes", ha defensat. Finlàndia forma part del bloc dels 'frugals', on també hi ha Països Baixos, Dinamarca, Àustria, Suècia i Alemanya, que defensen un pressupost que no suposi més d'un 1% del PIB de la UE. Aposten per invertir en noves prioritats –investigació i recerca, innovació o seguretat i defensa- i no tant en polítiques tradicionals, com els fons agrícoles i de cohesió. Per la seva banda, la cancellera Angela Merkel ha reconegut a la seva arribada aquest dijous a Brussel·les que les negociacions són "complicades" pel balanç entre les polítiques tradicionals com la PAC o la cohesió i els nous reptes del club europeu. Fonts diplomàtiques europees recorden que els alemanys tenen "la clau" en les negociacions. "Quan es mou Alemanya, es mouen tots els 'frugals'", asseguren.

Summary: La cimera europea sobre el nou macropressupost del bloc comença amb poques esperances d'acord


La 'mascletà' d'aquest dilluns anirà precedida d'un minut de silenci en senyal de dol per la mort d'un operari a causa d'una explosió en una caseta de l'empresa pirotècnica Ricasa, de Ricardo Caballer,  a Olocau (Camp de Túria). El consistori ha informat que a més del minut de silenci durant el temps d'espera a l'inici de l'espectacle pirotècnic no hi haurà música, en senyal de dol. Així mateix, el delegat del govern espanyol al País Valencià, Juan Carlos Moragues, ha informat als mitjans que el treballador, de 41 anys d'edat, ha mort com a conseqüència d'una explosió mentre treballava en una caseta aïllada de l'empresa preparant la part cromàtica dels productes pirotècnics. Moragues ha afegit que l'empresa tenia continues inspeccions de seguretat, la darrera el passat 9 de març, i que s'ha iniciat una investigació per determinar les causes de la deflagració.  El treballador ha mort aquest dilluns en l'explosió a una caseta de la pirotècnia Caballer a la partida de l'Arenal d'Olocau (Camp de Túria). Segons que han informat fonts del Centre d'Informació i Coordinació d'Urgències (CICU) de la Generalitat Valenciana i dels Bombers de la demarcació de València, l'avís d'una explosió ha entrat a les 09:43 hores i a l'arribada a l'empresa pirotècnica els serveis mèdics han confirmat la mort d'una persona. Les mateixes fonts han afegit que no hi ha més ferits i que s'estan investigant les possibles causes de l'explosió.  Al lloc de l'incident s'han desplaçat efectius del parc de bombers de l'Eliana, Paterna i Montcada així com el Servei d'atenció mèdica urgent (SAMU), unitats de Suport Vital Bàsic, un metge d'atenció primària i un helicòpter medicalitzat.  La Generalitat Valenciana ha informat que després de l'explosió ha activat el Pla d'Emergència Exterior en situació 1. Segons el protocol establert en aquest pla, es constitueix un Lloc de Comandament , es desplacen unitat bàsiques i s'estableixen punts de control al voltant de les instal·lacions afectades

Summary: València guardarà un minut de silenci abans de la 'mascletà' en memòria de l'operari que ha mort a una pirotècnia